정조 21년 · 목
平安道按査御史呂駿永狀啓以爲臣以价川郡玄在默等構誣官長事本月二十四日馳到該郡以德川郡守徐弘輔孟山縣監金基豊殷山縣監李錫夏別定參査官應問各人等依例發問取招則金晦恒招內渠今四月本官出往外倉以本邑軍器事至被推考之命惶悚還衙而鄕廳諸任不爲出迎故私語同僚曰今日還官異於他時而時任之不爲出迎事體不可有所憤薄之語使廳直一次往復則時任輩謂以見辱入庭告官自官捉入而渠輩又以爲兩班見辱於常漢云故渠曰汝輩雖稱兩班不過鄕任子孫吾則雖在武列本是士族所生焉敢凌踏乎互相爭卞則自官分揀出送翌日捉入分付曰今此鄕武爭端出於汝不可無罪棍汰中軍之任仍爲囚禁其後忽聞玄在默等諸鄕倡率許多鄕人齎奉綸音齊會客舍以長幼貴賤之分將爲告官殺渠云而方在獄中何以出來敢奪所奉之綸音乎詬辱鄕人之目雖曰近似肆虐官庭之稱專是構捏云座首玄光碩等招內渠等俱以鄕任今四月本官自別倉還衙之際不爲出迎事金晦恒極口醜辱故齊訴官庭請治其罪而當其捉入之時其所醜辱又無餘地而自官不爲重治分付退送故以空廳出去之意退呈所志矣翌日晦恒則果爲棍治渠等則推捉而家遠未及待令則認以拒逆又發猛差至於被囚其後諸鄕之通文牌子議送等事以在囚之人何以參涉身帶鄕任何敢爲符同和應之計乎云韓光燁招內鄕人輩以金晦恒詬辱事欲爲雪恥玄在默兄弟以曳衰之人倡率八百餘人奉來綸音將爲鄕會云故以此告官則官家以爲綸音事體至爲敬謹鄕人何敢無端奉來奉安綸音於東軒則鄕人輩謂以奪取突入官庭恣意咆喝至以爲若不搏殺晦恒則必毀其家云官家以爲晦恒之罪胡至搏殺毀家之擧亦有朝禁嚴辭退斥則鄕人輩直走晦恒家一時毀撤近千鄕人齊聲吶喊毆打渠身將至死境渠子公羽拔劍來救則一時潰散故幸免橫死云韓公羽招內渠父被打時傳者皆謂已死故驚遑痛迫直欲報讎急拔廳直之環刀左右揮打不分誰某同生與妹夫亦爲所傷他尙何說乘憤手勢自致五六人之受傷忙急之中未知傷處如何而鄕人執以爲言恐動官家至於捉囚報營之擧而追後聞之被傷者只有若千人鄕人輩必欲構陷乃以擅發軍器締結將校之目加之於渠渠輩之必爲是說者憑藉莫重之事聲罪渠身構誣官家其心所在萬萬兇慝云金處讓等招內玄在欽發通後始知金晦恒詬辱之事入邑則八百鄕人已盡來會玄在默兄弟奉來綸音將欲講習爲將校輩所奪故入庭告官亦不治罪故不勝慨然以爲印符何處受來而幺麼賤校不能治罪乎爲說不過如斯侵逼官長之事雖有主張之人皆是同堂之親何敢質言乎云金太瑞招內渠最爲年老而無識之致全然不知構誣官長之事而綸音藉重議送構出皆是在默兄弟所爲受人指嗾甘爲狀頭云李宇喆等招內今四月忽聞八百餘人綸音講習事齊會館所之說來觀則所謂八百人非玄哥則皆無賴輩突入官庭肆發悖說年淺氣弱者何以作宰乎其他咆喝之說不勝紛紜問其委折則皆出於玄在默之指揮在默本以兇悖之性藉其朝官之勢凡干鄕議無不主張而始囑在欽肆發通文更募太瑞誣呈議送構捏本官而梟獍二字旨意叵測至於刑吏處牌子則滿紙張皇尤極驚心其在爲民之道宜有伸暴之擧而不捉眞賦則恐吞文書故躬往刑吏廳索出牌子粘連呈訴於巡營以此發問渠何敢發明八執事斂錢事便屬微細而許以錄鄕肆然捧賂則可見平日之氣勢前後文書已盡現納渠等何敢以構虛鑿空驅人於罔測之科乎此皆渠等共公之憤云玄內德玄在欽等招內當其議論之時爛漫同參數三指揮皆出在默旣發通文又參鄕會首倡之罪在所難免云安祥集等招內錄鄕黜鄕之說亦是通文中辭意而當其呈營之時在默言於渠曰百餘人路費不可不備云故果貸百兩錢於本郡玄成殷處到平壤後又貸百兩於府居趙哥處錢財去來旣已干涉同參之罪何以發明云玄在默招內渠旣登科又經外臺而關西中以標榜著稱則今日所遭固所甘心武斷鄕曲事則長留京中下鄕絕罕焉有作弊行惡之事綸音奉入則金晦恒詬辱之後諸鄕齊憤來問故答以講明綸音則有若干戚之舞可爲化頑之一助云爾則老鄕之意皆如此使玄在欽發通渠則果爲潤色黜鄕錄鄕事此雖鄕中例行而旣不抄錄則不必爲罪毀撤晦恒之家毆打光燁之擧此皆年少鄕人所爲韓公羽拔劍雖曰衛父稱以官家分付云故邑中無賴之輩同心締結皆執杖劍恣意擊刺鄕人之被傷者不知其數許多軍器出於何處許多無賴豈非締結旣執兵器作此悖亂則此豈非稱竝謀亂而亦豈非戊申後初見之事乎如此悖惡之類不爲懲治則雖謂之反護賊徒有何不可乎綸音奉入之時不爲袛迎使將校輩任意奪入則此豈知君臣大義乎所謂城化之分便同緦功之察者實出於尊奉綸音之意則此可爲大罪乎呈訴營門議送措辭實爲主張而梟獍二字蓋出泛稱之辭而以束置高閣四字承接其下者到今思之似涉如何橫斂錢財事則安祥集所爲寧有干涉之理乎大抵此事皆出於李宇喆之議送而渠與宇喆爲四世讎怨之間則其言何足信所謂牌子不過尋常文字塗之窓壁則宜無是事而粘呈議送則曾是不意若以文字抉摘成罪則雖經傳之文或有病處何可以此爲罪乎渠且與本倅卽是西南落落之間初不知面則當此大事豈顧城化之分乎本事不過如是云跋辭以爲前後文書已盡現捉諸囚供招亦無牴牾則今此査事別無疑晦之端而所可審愼而明覈者惟是誣與不誣一款而臣於按査時先從眞贓之現露者以玄在欽之通文金太瑞之議送玄在默之牌子爲第一肯綮不施刑訊從容究覈則所謂通文也議送也皆是在默之構出各人所供如出一口渠亦明白納招則其爲此獄根柢不言可知通文措語則不過恐喝邑倅之計議送句語則雖有梟獍二字之目此則斷以詬辱可也不可以直歸於誣陷之科牌子則卽渠之手書而投送刑吏等處則便同公文而其所爲說至兇絕悖韓公羽所拔之刃特一廳直之劍而謂以軍器韓武金觀光之類亦是不干之人而歸之徒黨頑鄕之被傷者無甚緊重而殺氣流血此何口氣戊申後初見云者極其兇憯而終以反護賊徒四字直驅邑倅精神骨子惟在誣陷則韓公羽所謂憑藉莫重之說然後可以聲罪渠亦可以誣陷官長者實爲緊招雖以査庭之擧措觀之言言肆惡事事逞毒標榜二字首先發口者已極痛惋而逐條納供之際敢以千萬不近之說一直噴薄少無持難至謂本與邑倅爲西南落落之間則當此大事豈顧城化之分者乃是緦小功之註脚則卽此一語便是斷案且於韓公羽之對卞李字喆之面質箇箇詞屈節節語塞旣無卞白之道則惟事咆喝之習如此兇人前所未聞向來咸昌吏之拔劍阿耳卒之犯手雖極驚心此是無識下賤乘憤肆毒之擧而至於在默則稱以朝官手執鄕權暗中設施極其狼籍白地誣陷旣爲的實而不用當律則詿誤之鄕習何以懲創邊土之民俗何以振勵玄在欽金太瑞則雖曰年老垂死之物甘聽在默之指嗾或爲通文之發論或爲議送之狀頭情狀綻露則歸罪在默欲爲掉脫者萬萬痛惡雖以年限不加刑訊論以獄體合置重典玄在德則以乃兄之弟同惡相濟潛蹤秘跡出沒營邑諸般作爲無不參涉故先施嚴刑而論其情犯亦宜重勘金處讓等八人則相率入庭之時挺身在前敢肆叫嚷則其犯分無忌之習在所懲勵故竝加嚴訊而其中玄士穆金龍澤則或以印符受來之說侵辱邑倅或以搏殺晦恒之意咆喝官庭則如此頑悖之類宜施加等之律安祥集等八人則稱以各面執事飛傳通文煽動群鄕之罪實合懲礪故分等施刑而其中祥集則收斂錢財奔走效勞之狀尤極駭痛亦宜嚴勘玄光頊等四人則俱以時帶鄕任因一微事無難空廳至拒官令之罪在所嚴治故竝加嚴訊而其中光頊則身爲首任不能調劑致生無限葛藤金處儉則倡論空廳潛結頑鄕釀成許多變怪不可以渠之發明有所參恕幷宜照勘金晦恒則自稱班孼頑濫成習醜辱群鄕肆惡官庭挑出衆憾致此事變此等悖惡之漢宜有痛繩之擧韓公羽則倉卒救父雖出常情拔劍傷人有關後弊施以懲勵之典竝令攸司稟處他餘諸囚別無更査之端竝放送臣則仍留本郡以待判下緣由馳啓刑曹啓言依下敎問議于大臣則領府事洪樂性病未獻議云左議政蔡濟恭以爲玄在默之稱以文官作弊鄕曲可殺之罪不一而足臣於按藩時稔聞而詳知矣今以按査之狀見之不特其査庭噴薄之言自歸難赦之科其手書牌子中肆發軍器與戊申後初見等說凶惡悖戾無所不至渠則自以爲以此成言可以脅逐官長而不知其言之自陷於誣人惡逆諸囚之招旣皆無疑則在默之罪惟當以誣人之律反坐而已餘外諸囚決處使繡衣從輕重如法施之似是不可已之事矣云領敦寧金履素病未獻議云右議政李秉模以爲反覆査案參互證招無論通文議送牌子皆非別件事又非別人之所主張而玄在默亦無牢諱之事則到今勘斷只在於在默一人而玄在欽以下不過脅從之類宜付攸司分輕重酌決矣誣人者反坐則有關和通文也議送也所謂牌子也措語罔非叵測反坐以渠所云云之罪渠亦何辭第念誣告與誣辱段落煞異直議一律恐或如何特爲減死絕島刑配似不至爲失刑而按査獄體至爲嚴重伏惟上裁云矣鄕曲豪猾之徒妄作氣勢輒肆爭閧習俗摲痼弊端層生甚至於誣辱官長看作常事分義掃地紀綱日壞此等處若不嚴加懲戢遐土頑俗無以警勵今此玄在默査事反閱繡啓參考諸供則有十分罔赦之罪無一條可恕之道鬧端始起於鄕武陵犯終及於邑倅以其襄麻之身敢藉前銜之勢全蔑城化之分少無顧忌之心指嗾黨類慕出無賴甘心於謀殺首校攘臂於誣陷官長兇言悖說罔有紀極手書牌子計出構捏通文議送跡露慫慂最其中擅發軍器及梟獍戊申等說言言叵測節節凶悖雖尋常儕類之間固當用誣人反坐之律則況此土民城化之分乎査庭供辭皆出噴薄諸招對質都是窘遁渠雖喙長焉逭當律繡啓所論果爲詳覈無容更議罪關重律則文武官觀察使啓聞栲訊載在法典況此按査御史事體尤別使之直爲勘斷玄在欽等聽其指嗾莫掩情節雖曰年老有難容貸玄在德則同惡相濟極爲駭痛金處讓安祥集等或挺身侵辱於官庭或收斂錢財於同黨綢繆作謀詿誤人心罪狀痛惡玄光頊等敢拒官令致此事變金處儉則潛結頑鄕有難容恕金晦恒則凌蔑鄕人致此葛藤韓公羽則拔劍傷人旣出救父不無參恕而後弊所關亦難仍置各人等俱是脅從罪犯輕重一依査啓論列勘處之意請分付按査御史敎以觀此繡啓可知其本事顚末繡啓所謂通文措語不過恐喝之計而議送句語斷以詬辱可也不可直歸於誣陷之科云者不但其說約而盡其招供亦以彼隻之拔劍謂之戊申後初見則稱兵云云似非指斥官長直施誣人謀亂之律殊不着題然而遐俗至頑名分日壞若不用治蜀之法加之以加一倍之律何以懲後而戢他乎但原其來歷便一鄕戰而李宇喆之粘連牌子至呈議送者亦豈非托公逞私乘機敲撼之計乎然宇喆近於辭直雖不共勘大體則與初料稍異一律則過矣罪人玄在默依繡啓所論勘斷而律名亦依右相議施行其餘各人等決處依回啓施行御史則分等推治後卽爲復路俾除滯留之弊事專撥行會